REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

12 Broj 06-2/224-12

25. oktobar 2012. godine

B e o g r a d

Z A P I S N I K

13. SEDNICE ODBORA ZA FINANSIJE, REPUBLIČKI BUDžET

I KONTROLU TROŠENjA JAVNIH SREDSTAVA

ODRŽANE 23. OKTOBRA 2012. GODINE

Sednica je počela u 14,10 časova.

Sednicom je predsedavala Vesna Kovač, predsednik Odbora.

Sednici Odbora su prisustvovali članovi Odbora: Veroljub Arsić, Vojislav Vujić, Zoran Kasalović, Milorad Mijatović, Zoltan Pek, Dragan Tomić i Momo Čolaković, i zamenici članova Odbora: Mirjana Marajanović, Zoran Pralica, Aleksandra Jerkov i Boško Ristić.

Sednici nisu prisustvovali zamenik predsednika Odbora, Radojko Obradović i članovi Odbora: Zoran Antić, Žika Gojković, Božidar Đelić i Bojan Đurić.

Sednici je prisustvovao narodni poslanik Vladimir Marinković, zamenik člana Odbora.

Sednici su prisustvovali: Vlajko Senić, državni sekretar u Ministarstvu finansija i privrede, Branko Popović i Aleksandar Kocić iz Ministarstva finansija i privrede; i Đorđe Jevtić, kandidat za direktora Uprave za nadzor nad finansijskim institucijama.

Na predlog predsedavajuće većinom glasova usvojen je sledeći

D n e v n i r e d

1. Razmatranje kandidature i utvrđivanje Predloga odluke o izboru direktora Uprave za nadzor nad finansijskim institucijama (broj 02-3216/12);

2. Razmatranje Predloga zakona o preuzimanju imovine i obaveza određenih banaka radi očuvanja stabilnosti finansijskog sistema Republike Srbije, koji je podnela Vlada (broj 400-3333/12 od 22. oktobra 2012.godine);

3. Razmatranje Predloga zakona o davanju garancije Republike Srbije u korist OTP banka Srbija a.d. Novi Sad, „Volksbank“ a.d Beograd, Vojvođanaske banke a.d. Novi Sad, Societe Generale Banka Srbija a.d. Beograd, UniCredit Bank Srbija a.d.Beograd, Amsterdam Trade Bank Netherlands i Deutsche bank AG London po zaduženju Javnog preduzeća „Srbijagas“ Novi Sad, koji je podnela Vlada (broj 400-3292/12 od 19. oktobra 2012. godine).

**Prva tačka dnevnog reda** – Razmatranje kandidature i utvrđivanje Predloga odluke o izboru direktora Uprave za nadzor nad finansijskim institucijama.

Vesna Kovač je upoznala članove Odbora da je do početka sednice Odbora podneta jedna kandidatura - poslaničke grupe Napred Srbijo, za direktora Uprave za nadzor nad finansijskim intitucijama, sa biografijom i izjavom kandidata da prihvata kandidaturu. Za direktora Uprave za nadzor nad finansijskim institucijama predložen je diplomirani ekonomista Đorđe Jevtić, na period od šest godina.

Predsedavajuća je dala reč Đorđu Jevtiću, koji je ukratko informisao Odbor o svojoj radnoj biografiji, a nakon predstavljanja kandidata Odbor za finansije, republički budžet i kontrolu trošenja javnih sredstava Narodne skupštine je, na osnovu člana 21a stav 3. Zakona o Narodnoj banci Srbije („Službeni glasnik RS“, br. 72/03, 55/04, 85/05, 44/10 i 76/12) i člana 203. stav 1. Poslovnika Narodne skupštine – Prečišćeni tekst („Službeni glasnik RS“, broj 20/12) utvrdio je većinom glasova (devet za) Predlog odluke o izboru direktora Uprave za nadzor nad finansijskim institucijama, s predlogom da se po hitnom postupku, u skladu sa članom 168. stav 3. Poslovnika Narodne skupštine, uvrsti u dnevni red tekuće Druge sednice Drugog redovnog zasedanja Narodne skupštine.

Odredbama člana 21a stav 3. Zakona o Narodnoj banci Srbije

(„Službeni glasnik RS“, br. 72/03, 55/04, 85/05, 44/10 i 76/12) predviđeno je da direktora Uprave za nadzor nad finansijskim institucijama bira Narodna skupština, na period od šest godina, na predlog Odbora Narodne skupštine nadležnog za poslove finansija.

Odredbama člana 24. stav 2. Zakona o izmenama i dopunama Zakona o

Narodnoj banci Srbije („Službeni glasnik RS“, broj 76/12) propisano je da će izbor direktora Uprave za nadzor nad finansijskim institucijama biti izvršen u roku od 90 dana od dana stupanja na snagu ovog zakona.

S tim u vezi, Odbor za finansije, republički budžet i kontrolu

trošenja javnih sredstava uputio je poziv poslaničkim grupama, da imajući u vidu odredbe Zakona o Narodnoj banci Srbije, predlože Odboru, u pisanoj formi, svog kandidata za direktora Uprave za nadzor nad finansijskim institucijama.

Predlog u pisanoj formi, sa biografijom kandidata i izjavom da

prihvata kandidaturu za direktora Uprave za nadzor nad finansijskim institucijama, dostavnjen je Odboru za finansije, republički budžet i kontrolu trošenja javnih sredstava 19. oktobra 2012. godine od strane poslaničke grupe Srpska napredna stranka (dopis broj 02-3216/12).

Odbor je na sednici od 23. oktobra 2012. godine razmotrio

predlog kandidata za izbor direktora Uprave za nadzor nad finansijskim institucijama, obavio razgovor sa kandidatom shodno članu 203. stav 1. Poslovnika Narodne skupštine, razmotrio ispunjenost uslova kandidata određenih Zakonom i utvrdio većinom glasova (devet za), Predlog odluke za izbor direktora Uprave za nadzor nad finansijskim institucijama, na period od šest godina, sa biografijom i izjavom kandidata da prihvata kandidaturu, radi usvajanja.

Odbor je uputio Narodnoj skupštini predlog da se odluka o

direktora Uprave za nadzor nad finansijskim institucijama donese po hitnom postupku, u skladu sa članom 168. stav 3. Poslovnika Narodne skupštine, kako bi se Predlog odluke razmotrio u toku Druge sednice Drugog redovnog zasedanja Narodne skupštine. Nedonošenje navedene odluke može da prouzrokuje štetne posledice za rad ovog državnog organa.

Za predstavnika predlagača na sednici Narodne skupštine određena

je Vesna Kovač, predsednik Odbora za finansije, republički budžet i kontrolu trošenja javnih sredstava.

**Druga tačka dnevnog reda -** Razmatranje Predloga zakona o preuzimanju imovine i obaveza određenih banaka radi očuvanja stabilnosti finansijskog sistema Republike Srbije.

Uvodno izlaganje je dao Vlajko Senić, državni sekretar Ministarstva finansija i privrede, nakon čega je Odbor u skladu sa članom 155. stav 2. Poslovnika Narodne skupštine, odlučio većinom glasova (10 za, tri protiv) da predloži Narodnoj skupštini da prihvati Predlog zakona o preuzimanju imovine i obaveza određenih banaka radi očuvanja stabilnosti finansijskog sistema Republike Srbije, u načelu.

U diskusiji su učestvovali Vlajko Simić, Branko Popović, Dragan

Tomić.

Za izvestioca Odbora na sednici Narodne skupštine određena je Vesna Kovač, predsednik Odbora.

**Treća tačka dnevnog reda -** Razmatranje Predloga zakona o davanju garancije Republike Srbije u korist OTP banka Srbija a.d. Novi Sad, „Volksbank“ a.d Beograd, Vojvođanaske banke a.d. Novi Sad, Societe Generale Banka Srbija a.d. Beograd, UniCredit Bank Srbija a.d.Beograd, Amsterdam Trade Bank Netherlands i Deutsche bank AG London po zaduženju Javnog preduzeća „Srbijagas“ Novi Sad.

Uvodničar je bio Aleksandar Kocić iz Ministarstva finansija i privrede.

U diskusiji je učestvovao Zoltan Pek i Aleksandar Kocić.

Nakon diskusije, Odbor je u skladu sa članom 155. stav 3. i 170.

Poslovnika Narodne skupštine, odlučio većinom glasova (devet za) da predloži Narodnoj skupštini da prihvati Predloga zakona o davanju garancije Republike Srbije u korist OTP banka Srbija a.d. Novi Sad, „Volksbank“ a.d Beograd, Vojvođanaske banke a.d. Novi Sad, Societe Generale Banka Srbija a.d. Beograd, UniCredit Bank Srbija a.d.Beograd, Amsterdam Trade Bank Netherlands i Deutsche bank AG London po zaduženju Javnog preduzeća „Srbijagas“ Novi Sad, u celini.

Za izvestioca Odbora na sednici Narodne skupštine određena je Vesna Kovač, predsednik Odbora.

Sednica je završena u 14,35 časova.

Tonski snimak sednice Odbora je sastavni deo ovog zapisnika.

za SEKRETAR ODBORA PREDSEDNIK ODBORA

Dragica Krstić-Purešević Vesna Kovač